Papersnake/gushiwen huggingface dataset:
夜何长三叠寄周参政伯温邬佥院本初 其三
王逢（元代）

夜何长，日苦短，夜长复寒日不暖。欃枪参旗烛云䍐，树树梅花落羌管。

江南布衣双鬓苍，岁阑独立气慨慷。夜冠礼乐制孔良，路迢无由贡明堂。

夜何长，启明耿耿天东方。
景伯录示太守湖上唱酬舍弟既赋二章辄亦次韵
李益谦（宋代）

鸥鹭惊飞去又回，藕花初为使君开。
千山急雨催诗笔，四面清君映酒罍。
暂倚高旌留胜赏，有怀别乘约重来。
银钩洒落传新句，二妙端知共一台。
安德山池宴集
刘洎（唐代）

平阳擅歌舞，金谷盛招携。何如兼往烈，会赏叶幽栖。

已均朝野致，还欣物我齐。春晚花方落，兰深径渐迷。

蒲新节尚短，荷小盖犹低。无劳拂长袖，直待夜乌啼。
长江万里图
桂𤩰（元代）

万里澄空一叶舟，披图忽忆少年游。落霞孤鹜洪都晚，明月清风赤壁秋。

有客吹箫寻故垒，何人击楫誓中流。浪淘不尽英雄恨，都把兴亡付白鸥。
七爱诗赠程乡令赵君·唐鲁山令元德秀
蒲寿宬（宋代）

吾爱元紫芝，卓尔不可移。
盗虎孰小大，许办虎归尸。
音乐第胜负，蔿于遭殊知。
岁满何所为，柴车一缣随。
彰化八景
秦士望（清代）

牛触高峰两壁攒，虎溪中出水流寒。每逢三月添霪雨，定遣重山走汎湍。

怒撼奔雷声浩浩，猛归沧海势漫漫。行人过此常惊胆，黯淡如何又一滩。
寄窦处士
杜荀鹤（唐代）

漳水醉中别，今来犹未醒。半生因酒废，大国几时宁。

海畔将军柳，天边处士星。游人不可见，春入乱山青。
题范楷亭参戎指画图解时楷亭已因事罢官
张晋（清代）

将军善画古莫比，平生不用毛锥子。以心使臂臂使指，顷刻烟云落满纸。

浓皴澹抹各有法，细入微芒巨千里。怪兽奇禽俨若生，山是真山水真水。

西风飒飒草木秋，将军跨马来澶州。袜材挥尽气磅礴，猛虎据地鹰脱鞲。

我时在侧袖两手，看君十指龙蛇走。伏几揎袖神意闲，作势已到秋毫颠。

有时或用巨灵掌，有时亦复挥老拳。将军善画盖有神，欲将此法传后人。

手着一编出示我，以指喻指通精灵。作歌为君拔抑塞，歌罢掷笔双眉伸。

人生坎坷终须忍，富贵浮云供一哂。如君何亚曹将军，愧余难学丹青引。
次韵徐季子北平道中
谢肃（明代）

马首参横夜已阑，燕山翠削露初乾。云连郭隗金台峻，风荡荆轲易水寒。

西楚闲居前日梦，清河遗爱后人看。朔南何处非王土，仗剑母劳畏路难。
警策
释德洪（宋代）

汝未办道业，何能超尘累。但观身精进，则知心猛利。

日中乃当食，食不敢尽味。夜分而后寝，寝不敢熟睡。

贪入光明想，贪證法明智。是名心出家，是名身出世。

大哉无累神，合此有道器。若具所行心，件件俱不是。

而称释氏子，动止是羞愧。
中书东厅十咏 其八 盆池
韩琦（宋代）

圆沼泓登璧彩浮，萍新殊未覆游鯈。纤鳞不用时惊没，香饵虽投是直钩。
十七晚抵乐民是夜宿所内旧栖凄然有述
郭之奇（明代）

三年回首梦中求，物是人非满旧愁。城郭凄深春寂寂，风烟黯淡日悠悠。

此时再识依梁燕，到处频惊望月牛。谁为所思终不见，却教海角恨长留。
别宋判官
蔡襄（宋代）

缕缕青阴拂去鞍，雨花狼籍颤春寒。
年光别绪侵入鬓，莫向离亭子细看。
长芦咏蝗
孔平仲（宋代）

飞蝗乎，飞蝗乎，谁使汝为飞蝗，而如此之孽也。一气所生乃自然，百虫之中何为者。

若岁大旱汝则多，人虽畏之可奈何。来时漫不见首尾，往往蔽日连数里。

河南却集河北岸，东村西村闹如蚁。捕逐百千才十一，入地如锥又生子。

山林所过为一空，万口飒飒如雨风。稻粱黍稷复何有，田畴已尽腹未充。

农夫去岁望得雪，千耦辈作乘春发。耕耘喜及苗已长，与汝何冤乃遭齧。

忍见深冬瘦如腊，徵赋繁兴蓄积缺。我有薄田在江州，五岁之中三不收。

流灾得无及彼土，搏手安敢期高秋。阴阳调和非我事，冻馁逼迫同民忧。

有生所往随有累，不及饮啄波中鸥。
代简答张淳秘校
邵雍（宋代）

老年前事怕追思，更见曾悲先德诗。
却有断章聊自慰，如今冢嗣弱於谁。
题毗山
蒋静（宋代）

四十年前掉臂游，寺庭荒落易悲秋。重来气象浑非昔，满院松杉翠欲流。

方外故人惟白骨，壁间陈迹独银钩。青春祗道堪行乐，独倚僧窗万斛愁。
万国公墓
郑孝胥（清代）

逝者如斯耳，空山石像哀。残骸终共掩，毅魄恐难灰。

怅惘二三子，沈吟归去来。受辛谁幼妇，情恨满苍苔。
废瑟词
张籍（唐代）

古瑟在匣谁复识，玉柱颠倒朱丝黑。千年曲谱不分明，

乐府无人传正声。秋虫暗穿尘作色，腹中不辨工人名。

几时天下复古乐，此瑟还奏云门曲。
高文父隐居
葛绍体（宋代）

岸西城郭岸南村，杨柳排空竹驻云。
不必青山映门巷，芦花一带水平分。
所见
项安世（宋代）

客从岷山来，发棹江水头。
江水去无时，客子行复休。
朝餐同一壑，岁晏隔九州。
所以阙里翁，平生爱东流。
雪中过虎牢
李汾（金朝）

萧萧行李戛弓刀，踏雪行人过虎牢。广武山川哀阮籍，黄河襟带控成皋。

身经戎马心逾壮，天入风霜气更豪。横槊赋诗男子事，征西谁为谢诸曹。
王才臣求园中六诗杨秘监谢尚书皆赋·南谷
周必大（宋代）

志士非匏瓜，焉能击不食。
毋安白驹空，请放鸣驺入。
登岳阳楼
陈煇（清代）

危楼高架岳阳城，舣棹閒登豁远情。春雨波涛来几席，夜寒星远挂檐楹。

清游墨客琴樽美，飞步仙人剑佩轻。范相雄文誇绝代，气争光岳尚纵横。
过清凉寺王参预墓下
戴表元（宋代）

江左风流廊庙人，荒境抛与梵宫邻。多年羊虎犹眠石，败壁貂蝉祇贮尘。

万古云山同白骨，一庭花木目青春。永思陵下犹凄切，废屋酸风吹野薪。
真珠园和净慈僧韵
张镃（宋代）

冒寒畦菜青黄色，意到春风才一息。
踏雪山僧折简来，不学渡江携履只。
我方开樽酒如泉，浩然得味无中边。
何须随喜楞伽讲，始似閒行白乐天。
偈颂一百三十六首 其五十二
释惟一（宋代）

古佛心，即如今。桂香满院，叶坠疏林。水沉寒雁影，露冷夜蛩吟。

明眼衲僧会不得，江北江南徒访寻。
小圃初成秦楚材直阁有诗因次其韵二首 其二
李纲（宋代）

屏迹山林得放怀，槛花栏药手亲栽。会心鱼鸟自相近，乘兴朋游时自来。

半世乾忙嗟白发，四方多难使心哀。岩隈水曲翛然处，老木轮囷愧不才。
寄朝宗二首
吴芾（宋代）

海棠已试十分妆，细看妖娆更异常。
不得与君同胜赏，空烧银烛照花光。
读怡园主人作，勉成四绝，录请哂政 其四
章钟岳（清代）

老朽生平不解诗，唫髭撚断未成思。主持风雅诸君事，我只叨陪酒一卮。
又和宋侯三首
刘克庄（宋代）

铃斋教令得民和，月色今宵十倍多。
节物人家俱插柳，霁华田倍可鞭禾。
坐中客醉僛僛舞，陌上花开缓缓歌。
老子尚堪牵率在，夜归已有木鱼过。
春日郊居
黄庚（元代）

卜筑幽居慰寂寥，数椽茅屋傍江郊。
庭前滕薛笋争长，篱下陈雷蔓结交。
杏圃花香蜂课蜜，芹塘泥暖燕营巢。
山窗对景浑无事，吟得诗成手自抄。
采莲曲二首
顾闻（明代）

岸上金羁白马郎，溪边红粉断人肠。
临风背摘双头蕊，笑入荷花万点妆。
对雨忆破龙涧呈王西涧同年
赵执信（清代）

绝涧宝泓峥，剩境亦幽异。松风桥上下，客梦时一至。

将老子已营，暂往我未遂。最忆石上苔，晶莹点寒翠。
送罗肯堂同年归九江
陈诗（宋代）

沔口经年住，浔阳一望通。薄田无乐岁，瘦骨易秋风。

有客如张禄，何人似孔融。片帆归去好，萧瑟对江枫。
次韵何总管等慈寺诗二首 其一
葛胜仲（宋代）

寺门修竹映长楸，景似江村事事幽。山叠青螺云绕屋，月升紫磨水明楼。

梦中他日应知路，天上从今与寄愁。竞病将军功已就，却将高兴赋沧州。
清泠台
沈辽（宋代）

清泠不在境，石峤乃天成。我无卜筑功，为台亦强名。

南山岂不佳，不见浮云生。青溪淡无绪，何处宾鸿声。

谁云饮酒乐，正欲乱其明。不知弹琴士，何用物外平。

清冷亦强名，指象真砰砰。落落晞白发，身世秋毫轻。
书怀
卫博（宋代）

万里江山一褐裘，十年踪迹并萍浮。
囷禾谁展周郎指，负米长怀季路忧。
书剑未酬平昔志，水云空结异乡愁。
悠悠万事书空足，独立西风自点头。
清明出沐
宋庠（宋代）

晓树阴岑客舍春，卿舆不访著书人。
长楸有地金成埒，曲突无烟桂徙薪。
自欠解兰抛北阜，更堪鸣磬是南邻。
饧香酝冷沈欢绪，枉负山郎出沐辰。
辞逍遥园归乡祭祖·其一
赵国璧（明代）

仲春穆苑别诸友，策马归乡祭祖庭。
故道疾驰过五伯，东望三里泪兮零。
适逢圣母集盛市，邻舍如云捧月星。
十载离家归未得，百年永感独伶仃。
陪德孺游徐氏园池
李处权（宋代）

十载吾庐信不通，偶来仁里一尊同。
心惊人物如江左，眼净林塘似洛中。
著日晶明松下雪，弄波萧瑟竹间风。
浇花酿酒勤料理，作记东园有醉翁。
寄怀谢小云
曹俊（清代）

小谢最清发，相思对夜釭。梦惊鸿雁断，书阻鲤鱼双。

故友几人在，新愁万斛扛。寒蛩啼唧唧，风雨满西窗。
寄宝应范老
顾璘（明代）

竹杖纱巾映白头，淮南耆旧让风流。身閒对酒忻无事，禾熟逢人说有秋。

花坞云香歌扇动，鹭湖天晚钓船收。怜君住处堪乘兴，拟傍清溪共饮牛。
读清塞集
释智圆（宋代）

立意造平淡，冥搜出众情。
何人知所得，后世谩传名。
云树饥猨断，冰潭片月倾。
如无子期听，绿绮为谁鸣。
病中苦热
权德舆（唐代）

三伏鼓洪炉，支离一病夫。倦眠身似火，渴歠汗如珠。

悸乏心难定，沉烦气欲无。何时洒微雨，因与好风俱。
有怀舍弟逢年时归婺源以诗督之
洪迈（宋代）

木落天未霜，君归定何时。
相思如惊鹊，中夜未安枝。
梦中见阿连，锵然咏新诗。
寤惊衰叶翻，道是步屐移。
揽衣下中庭，风露浩淼瀰。
遥知客衣薄，归来一何迟。
平生短檠灯，相对忽解颐。
万古董舍卷，佳处良在兹。
是中及物心，上与稷契期。
援古以自例，自矢无乃痴。
夜叉叱九阍，侧足不敢窥。
坐令一寸心，日抱二柄疑。
迟君商量此，免得儿辈嗤。
况乃绿发新，倚门鬓欲丝。
狶膏非凤喙，车辖无可脂。
再拜寿杯分，斑衣舞参差。
秋芳未云歇，采采黄金蕤。
万钟不足乐，古人岂我欺。
四皓
宋无（元代）

四老本英雄，来成羽翼功。
向令秦重士，未必隐山中。
越问·驻跸
孙因（宋代）

维六飞之南渡兮，潢涛江以东历。
后舜禹三千年兮，履舜禹之历迹。
驻翠跸以弥年兮，因改元而颁诏。
爰升州而为府兮，冠绍兴之大号。
举大享之上仪兮，即行阙而蒇祀。
视总章与重屋兮，亦庶几其历意。
登堂而望稽岭兮，怀克勤之令德。
留建炎之御制兮，彰复古之素志。
采上虞之囊封兮，终然法乎舜禅。
山郁葱以蜿蜒兮，钟禹陵之佳气。
御香四时来下兮，道冠盖以相望。
拱觚稜於云阙兮，俨威颜而天咫。
系百年之父老兮，及亲逢乎盛事。
想天民之视阜兮，与虞夏而同治。
客曰幸游舜禹之邦兮，复逢舜禹之君。
然傥无舜禹之臣兮，孰能牧舜禹之民。
吴兴道中
秦观（宋代）

僶俛荜门下，十年守一方。
胡为御舟者，挽我置此傍。
青山不肯尽，流水故意长。
虽云道理远，瓦樽有酒浆。
一剪梅
侯承恩（清代）

无绪严妆独倚楼。愁在心头。愁在眉头。蓼花风起冷飕飕。

欲下帘钩。懒下帘钩。

百和香烟静自浮。琴也慵修。书也慵修。夕阳西堕水东流。

怕更听筹。又近更筹。
题新市酒家
赵蕃（宋代）

有鱼可漉酒可沽，尔更未知山水娱。
今晨系缆才须臾，异日回头看画图。
和周正孺坠马伤手
苏轼（宋代）

平生学道已神完，岂复儿童私自怜。
醉坠何曾伤内守，色忧当为念先传。
书空渐觉新诗健，把蟹行看乐事全。
卖却老骢为酒直，大呼乡友作新年。
用立方韵二首 其二
葛胜仲（宋代）

仕宦由来须遇合，未遇杜门宁穴榻。尊无泛蚁浪经春，突有悬貆偶乘腊。

郡印还官得小休，桑枢席门何足羞。幽居不羡裴掌武，绿野堂前桥号午。
陈和叔游龙门先归
范纯仁（宋代）

玉峰环照碧伊寒，楼阁参差四望间。散骑从游皆故友，一川清景彻南山。

笑言迥出尘埃外，心意都如物象閒。夫子官居惯追赏，故饶诸客独先还。
辞东庙途中作
曾丰（宋代）

海近微茫白，山穷次第平。
固然天远大，加以眼高明。
草木惊秋意，松先挠客情。
西风莫相恼，归计此回成。
陪内翰尚书丈同到官梅亭会有他期先去情见乎
谢伋（宋代）

岁云暮矣物华催，江城风光著野梅。
东阁诗成将付与，南枝花发许追陪。
混冰落素应难久，姑雪欺春不并来。
谁为商量开细细，早教玉树映金杯。
食后过竹堂风雨遽作赋所见
虞俦（宋代）

云气四菡雷蓄怒，山雨一来风借助。
抱头乳燕竄低檐，噤口黄鹂在深树。
竹围万槊齐惊呼，老松不动如亚夫。
何人笔端带三昧，画作竹堂风雨图。
乙卯季冬见白发效乐天体三首 其一 喜白发
吴俨（明代）

白发新生岂少恩，天教小子渐称尊。一茎便作千茎种，四十将开八十门。

拔去自家难讳老，染来何物可除根。后生切莫轻前辈，日月随君万马奔。
甲辰春蒙恩召试时年六址
姜特立（宋代）

君王初未识相如，谁与殷勤荐子虚。
莫笑粗官便无用，粗官也解试中书。
梦仙
周密（宋代）

有美人兮山之阳，步秋翠兮搴孤芳。姿绰约兮莹冰霜，佩珊珊兮摇明珰。

婉相顾兮袂载扬，闻语笑兮春风香。口授余兮长生方，将俾尔兮寿而康。

黄鹄舞兮白云翔，殷空半兮鸣琳琅。隔一水兮遥相望，欲往从之兮无津梁。

天风吹发兮毛骨凉，万籁发兮响笙篁。恍身世兮俱相忘，惊梦幻兮意自伤。

觉山川兮阻且长，感游子兮思故乡。白露滴兮月在床，五湖秋晚兮木叶黄。

兰可佩兮荷可裳，仰天一笑兮歌沧浪。
陈正卿示蛤蜊解嘲之作因次来韵
吴芾（宋代）

夫君雅志知谁会，身在寰中心物外。
平生初不入州县，一任傍人惊且怪。
日来杖屦忽相过，为我踏破松阴碎。
亹亹清谈颇逼人，只将万卷窥千载。
得酒欢然竟不辞，右手持杯左手蟹。
夫君真是人中豪，宁比寻常庸俗辈。
不食蛤蜊何足羞，但能适口期为快。
山肴野蓛亦自佳，岂必莼羹与鲈脍。
忆山南
陆游（宋代）

醉墨淋漓酒百杯，辕门山色碧崔嵬。
打球骏马千金买，切玉名刀万里来。
结客渔阳时遣简，踏营渭北夜衔枚。
十年一梦今谁记，闭置车中只自哀。
舟中漫兴
于谦（明代）

一叶扁舟驾顺风，黄河九曲路西东。沙鸥野鹭飞翔远，岸草汀花点缀同。

望断归心帆影里，惊回乡梦橹声中。推篷独坐无馀事，祗有吟哦兴不穷。
桂
王镃（宋代）

金虫镂月影玲珑，璧叶将秋锁翠栊。
昨夜楼台风露冷，几人魂梦入林中。
高阳台·为苏庵主人题素心室诗词书画
吴昌绶（清代）

梅点妆清，兰吹气静，修来林下风姿。小谪花天，寸衷幽怨谁知。

蛾眉都被聪明误，尽缠绵、瑶想琼思。艳声驰。写遍新诗，唱遍新词。

三生文字前因在，便素心相对，各自矜持。恤纬中宵，婵娟一样忧时。

怜他采凤飘零甚，负华年、夜月机丝。怅春迟。香减隃麋，泪染燕支。
次韵郭思得之归德铺留题 其二
吕颐浩（唐代）

妙年题笔吐英辞，壮岁文章尽色丝。五字七言嫌浅俗，挥毫新制六言诗。
梅花十绝
方岳（宋代）

老树生苔冻欲枯，山村雪意晚模糊。
一梢横打竹边过，造化工成水墨图。
乙丑除夕追往愤五百字
李梦阳（明代）

忆昔蕤宾初，皇疾辍临仗。
维日白气亘，黑风复排踢。
俄传天柱白，忽若慈母丧。
帝本尧舜姿，末履转清伉。
敛衽接耆硕，高出文景上。
两宫悦孝子，九庙歆流鬯。
毅然整六师，霹雳无前向。
犬羊遁朔漠，鲸鲵蛰溟涨。
渊冲不凝寿，日表空殊相。
蜿蜿湖中龙，一夕拔惊浪。
回首哭苍梧，魂断湘南瘴。
念昨下明纶，臣也诚无状。
誓死叫阊阖，伸颈甘砧盎。
梁窦势如灼，汉廷色惆怅。
皇乃西园游，召彼侍供帐。
从容杯酒间，似让还非让。
未剖青琐封，已下金鸡放。
臣微讵足惜，统体关衰王。
历数古明辟，圣节畴能尚。
逝欲碎臣骨，吁帝不得尫。
攀髯眇莫及，痛哭桥山葬。
玉光动前星，朱符阐灵贶。
主器难久虚，勉起答群望。
金木欻为祟，太白昼相抗。
羯胡敢余侮，吾徒尽乘障。
呜呼榆台役，弃我六千壮。
踉跄战士骨，躐趿将军韔。
二竖固轻率，腐尸亦云当。
所恨国威辱，北鄙气凄怆。
钲鼓疑皇情，何以慰宸况。
凄凄建未月，临门遣征将。
纨曌作元戎，京军欲浮宕。
翻使沿边卒，束手遭棰掠。
揭嶭云中城，谁复扼其吭。
胡来风雨声，胡去横拍唱。
千村与万落，人烟奔漂荡。
婴儿贯高槊，志妇经衣桁。
狐狸叫破垒，落日悄苍漭。
此辈诚鼠窃，反覆亦难量。
骐骥驾盐车，虚名缚肮脏。
世岂乏颇牧，贱或执鞭杖。
琐琐登坛子，饱之则飞扬。
吁此良太枉，国忾何由畅。
水旱而秋雷，阴阳迭骄亢。
皇天虽至公，视之但坱々。
臣当历服始，谬进大夫行。
退朝实愤切，欲吐畏官谤。
武王秉黄钺，师事太公望。
列圣构梁栋，驾驭亦英匠。
先帝升遐日，临榻召三相。
新开
孔平仲（宋代）

湖应与海接，岁暮水犹多。净色平苍野，馀香积败荷。

舟行依累石，凫起散圆波。谁似渔翁乐，鸣榔作楚歌。
谢钱珣仲惠高丽墨
韩驹（宋代）

王卿赠我三韩纸，白若截肪光照几。钱侯继赠朝鲜墨，黑如点漆光浮水。

旧传绩溪多老松，奚超既死松亦空。易水良工近名世，真材始不归潘翁。

萧然南堂一居士，赤管隃糜无月赐。借问玄圭何自来，去年海中持节使。

明窗晏坐不匆匆，引纸磨墨寒生风。自笑平生绾蛇蚓，更惭尔雅注鱼虫。

殷勤二物从来远，禆海环瀛眼中见。若欲挥写藏名山，不如却作谈天衍。
申国太师吕公晦叔挽词三首 其一
范纯仁（宋代）

冢宰传三世，元勋辅六朝。承家同郑武，致主必唐尧。

梁坏将何仰，川流不可邀。新阡人散后，林柏暮萧萧。
答孙玄照
王仙仙（唐代）

鸳鸯相见不相随，笼里笼前整羽衣。

但得他时人放去，水中长作一双飞。
寄阎记室
谭用之（五代）

织锦歌成下翠微，岂劳西去问支机。未开水府珠先见，

不掘丰支剑自辉。鳌逐玉蟾攀桂上，马随青帝踏花归。

相逢半是云霄客，应笑歌牛一布衣。
忆李友叔皓三首
陈淳（宋代）

君居郭之东，我馆亦东郭。
君已素我心，我未一君目。
时初丙辰秋，一见洞轩腹。
君即就我眠，我亦共君读。
历代故史编，皇家新典牍。
我猎未暇精，君记抑何博。
寒灯窗竅红，明月庭阴绿。
君举口不休，我听膝屡促。
忆从半载余，丽泽情方熟。
胡为一别后，终天诀遽作。
樗栎
释文珦（宋代）

樗栎非时用，悠悠任散材。
自归孤嶂下，已是十年来。
世虑消除尽，閒门不得开。
相过但清话，懒不置茶杯。
句
薛绍彭（宋代）

桥横云壑连朝渡，雨暗灯窗半夜棋。
禅月台 其一
韩淲（宋代）

贯休一去二百载，犹得灵山照玉溪。不是台高可留客，秋来人要觅诗题。
偈颂一百六十首
释宗杲（宋代）

世出世间希有事，显发须凭过量人。
只将补衮调羹手，拨转如来正法轮。
侏儒行
范梈（元代）

君不见东方朔长九尺馀，不如侏儒长三尺。朝捧一囊钱，夕竟侏死复何益。

死者不可作，饥者食有馀。堂堂之躯天所命，生之短者续则悲。

嗟哉世之人，羡彼侏儒复何为。
戏题葆真阁
黄庭坚（宋代）

真常自在如来性，肯綮修持祗益劳。
十二因缘无妙果，三千世界起秋毫。
有心便醉声闻酒，空手须磨般若刀。
截断众流寻一句，不离兔角与龟毛。
内集阁
邓深（宋代）

画阁深明雪压冬，团栾宴常酒樽同。
兽炉香雾辟寒气，翠幙妓围回暖风。
起絮撒盐酬唱外，清歌妙舞笑谈中。
宁无好事贤张禹，不独相忘著戴崇。
送唐曙台客部告还南海用王宗伯韵
于慎行（明代）

清时何意厌朝参，郎舍频抽碧玉簪。万里亲闾炎海上，十年归梦大江南。

云霞近傍仙城五，松菊重开客径三。闭户书成应更早，好令白马绌玄谈。
清明日怀孤山
董嗣杲（宋代）

身寄湓城岁月奔，远怀仙苑自乾坤。
梅林有影吟魂在，陈柏无枝古意存。
独客此时思上塚，孤山今日定开门。
西江不似西湖上，处处酬春把酒樽。
和子野 其二
仇远（元代）

此日始生日，避喧作溪行。出门阻风雪，仆瘁马亦惊。

归卧春一窗，隔窗听雪声。拥衾守药鼎，客至慵出迎。

颜色日已老，何由得青精。未能歌雪儿，聊复呼曲生。

梦中游西园，一壶梅下倾。
聚秀阁
王十朋（宋代）

清源山远水流长，九日溪山更异常。高阁摩云聚秀气，禅僧秀气聚中藏。
菩萨蛮
毛熙震（五代）

梨花满院飘香雪，高楼夜静风筝咽。斜月照帘帷，

忆君和梦稀¤

小窗灯影背，燕语惊愁态。屏掩断香飞，行云山外归。

绣帘高轴临塘看，雨翻荷芰真珠散。残暑晚初凉，

轻风渡水香¤

无憀悲往事，争那牵情思。光影暗相催，等闲秋又来。

天含残碧融春色，五陵薄幸无消息。尽日掩朱门，

离愁暗断魂¤

莺啼芳树暖，燕拂回塘满。寂寞对屏山，相思醉梦间。
偈颂一百零三首 其五十八
释月涧（宋代）

新年头佛法，镜清道有，智门道无。行尽江南江北路，家家门首钉桃符。
喜迁莺·真宗幸澶渊
李纲（宋代）

边城寒早。恣骄虏、远牧甘泉丰草。铁马嘶风，毡裘凌雪，坐使一方云扰。庙堂折冲无策，欲幸坤维江表。叱群议，赖寇公力挽，亲行天讨。
缥缈。銮辂动，霓旌龙旆，遥指澶渊道。日照金戈，云随黄伞，径渡大河清晓。六军万姓呼舞，箭发狄酋难保。虏情慑，誓书来，从此年年修好。
效王灵溪诗寄文叔
韩淲（宋代）

春风入湖团，暑雨来章泉。如何越境出，俗吏定不然。

见贤思乐地，谈道明性天。遗民忽闻之，喜极为诗传。
交代屯田惠书问纸尾批示若就江州至军兼可腹
祖无择（宋代）

庐山在境好行春，犹恨奇峰半属邻。
腹背遍游烦示谕，即当先谒乐天真。
摸鱼儿·喜连宵
赵善括（宋代）

喜连宵、四郊春雨。纷纷一阵红去。东君不爱闲桃李，春色尚余分数。云影住。任绣勒香轮，且阻寻芳路。农家相语。渐南亩浮青，西江涨绿，芳沼点萍絮。

西成事，端的今年不误。从他蝶恨蜂妒。莺啼也怨春多雨，不解与春分诉。新燕舞。犹记得、雕梁旧日空巢土。天涯劳苦。望故国江山，东风吹泪，渺渺在何处。
送春
唵囕香公（明代）

春光今夕别侬家，啼断流莺落尽花。
便欲出门相送去，不知何路向天涯。
中江道中
李新（宋代）

茅结萧萧宅，松周浅浅山。斧桑云堕绿，堤水月留弯。

杨蕊风团去，虫丝燕掠还。行经双只堠，曾未彻重关。
酬杨侍郎凭见寄
刘禹锡（唐代）

十年毛羽催颓，一旦天书召回。看看瓜时欲到，故侯也好归来。
次韵郭方叔诸公借胡致堂赏梅至夜赋诗
魏了翁（宋代）

玄阴作秋冬，杀气寓风雪。
土深候虫闭，山静飞鸟绝。
谁知无边候，万古长不灭。
或畅然以舒，或凝然以结。
或聚为融和，或散为骚屑。
又尝以此观诸人，生意不断长如薰。
咸阳宫殿气成雾，忽作芒砀山泽云。
神爵甘露来纷纷，画堂已入王政君。
人从动后观变态，谁於起处探絪緼。
浅者若为见，夜气长如神。
傥知起灭幻，便省消息真。
如何天机之浅者，但识人间桃李候。
次韵和缙叔游仲容西园二首
苏洵（宋代）

栽松成径百余尺，隔径开堂似两家。
厌事共邀终日饮，渴春先赏未开花。
客来庭树鸣寒鹊，酒入肌肤忆冷蛇。
衰病不胜杯酒困，醉归倾倒欲乘车
王才臣求园中六诗杨秘监谢尚书皆赋·松庵
周必大（宋代）

冬与滕六宜，夏与赵盾敌。
更有茯苓功，保君千岁质。
题汤泉二首
秦观（宋代）

满斛泠泠注不穷，幻尘乾慧洗皆空。
法流水接诸天上，神瀵香闻一国中。
金粟示为除病恼，跋陀仍已获圆通。
马蹄又入风埃去，回首吴吟谢迮翁。
纵笔二首 其一
陆游（宋代）

晨炊躬稼米，夜读世藏书。俯仰无多愧，心知死有馀。
挽江阴军王寺丞
陈著（宋代）

自是元台嗣，心如白屋英。
老成涵古气，清劲立平生。
孝养官居少，幽恬俗念轻。
栖栖甲子晚，谁识病渊明。
谒焦炼师
王昌龄（唐代）

中峰青苔壁，一点云生时。岂意石堂里，得逢焦炼师。

炉香净琴案，松影闲瑶墀。拜受长年药，翩翻西海期。
祝禧寺群公游集二首 其二
顾璘（明代）

旧国开今代，新亭异昔游。江山衔日转，宫阙抱云浮。

胜赏群公得，高情百世留。蹇余丘壑陋，觞咏托名流。
秋官少常伯失杯复得乃好客之报来诗误认天意
周必大（宋代）

郭釜知藏几百杯，韦籯何止一尊罍。
冶金太盛应须跃，塞马重归岂是灾。
车到门前如可却，客来梁上若为回。
遂疑同舍真疏矣，明与刘叉亦壮哉。
春日随驾出却世偶过田家 其二
金幼孜（明代）

遥峰落平野，小径入柴扉。雨后桑麻长，春深牛犊肥。

林花轻拂帽，空翠近沾衣。惆怅蘼芜绿，天涯殊未归。
偈颂九十三首
释梵琮（宋代）

因参佛照师，问我本来面。
日日要下语，夜夜思量遍。
伎俩做得尽，恰好一年半。
至今三十年，又何曾梦见。
张唐卿状元通判陜府
韩琦（宋代）

发策无双动紫宸，班条新贰两朱轮。窅窊仙桂天香重，蔽芾甘朱俗化醇。

驷马同荣归蜀道，二龙齐跃出云津。前期丹禁徊翔地，凤沼波平药树春。
凤翔八观，并叙 其三 王维吴道子画
苏轼（宋代）

何处访吴画？普门与开元。开元有东塔，摩诘留手痕。

吾观画品中，莫如二子尊。道子实雄放，浩如海波翻。

当其下手风雨快，笔所未到气已吞。亭亭双林间，彩晕扶桑暾。

中有至人谈寂灭，悟者悲涕迷者手自扪。蛮君鬼伯千万万，相排竞进头如鼋。

摩诘本诗老，佩芷袭芳荪。今观此壁画，亦若其诗清且敦。

祇园弟子尽鹤骨，心如死灰不复温。门前两丛竹，雪节贯霜根。

交柯乱叶动无数，一一皆可寻其源。吴生虽妙绝，犹以画工论。

摩诘得之于象外，有如仙翮谢笼樊。吾观二子皆神俊，又于维也敛衽无间言。
系乐府十二首·欸乃曲
元结（唐代）

谁能听欸乃，欸乃感人情。不恨湘波深，不怨湘水清。
所嗟岂敢道，空羡江月明。昔闻扣断舟，引钓歌此声。
始歌悲风起，歌竟愁云生。遗曲今何在，逸为渔父行。
游海珠寺 其二
何孟伦（明代）

招提古树隔江城，江上潮声杂橹声。弦月乍窥潭底见，微风不动镜中行。

云连琪树青芜合，雨逗春江绿涨平。万顷瑶光漫无际，水天涵映夜珠明。
早朝诗
杨子器（明代）

禁门开始入，城观迥难攀。仗马矜骖乘，宫鸦学卷班。

曙云藏北斗，晴雪见西山。肃穆垆烟外，珊珊响佩环。
太岳纪游（二首）
敖英（明代）

偶来云卧紫霄宫，露洗瑶台月浸空。
夜半星官朝北斗，步虚声在万花中。
采桑渡二首 其一
胡应麟（明代）

不采陌上桑，蚕在筐中饥。欲采陌上桑，使君道傍嬉。
七旬庆典
乾隆（清代）

御殿庚寅体未仍，山庄聊听庆岗陵。
七旬屈指数今古，六帝因岗验法惩。
北塞骈田朝众部，西天欢熹庆神僧。
宜言吉日弗言戚，东望松斋戚不胜。
寄畅园二十咏 其二 清响斋
秦耀（明代）

绕屋皆筼筜，高斋自幽敞。时和寒鸟鸣，泠泠滴清响。
有感三首
李覯（宋代）

庭下缧囚何忿争，刀笔少年初醉醒。
黄金满把未回眼，笑杀迂儒欲措刑。
春景 寒食月明雨
刘辰翁（宋代）

寒食娱清夜，飞红已满城。日悬春又暮，月是雨中明。

汉苑传新春，鄜州忆故京。柳梢眉黯黮，花上泪纵横。

人立斜河澹，晨占上冢晴。绵田烟泣露，天老岂无情。
七爱诗赠程乡令赵君 汉密令卓茂
蒲寿宬（宋代）

吾爱卓子康，作邑非寻常。口不及人恶，抚字若弗遑。

礼律乃并用，化嚚以为良。解马以与人，不较人自偿。
己未春日山居杂兴十二解 其十
杨万里（宋代）

日影云光学镀金，好风不肯碎花阴。人言春色醲于酒，不醉衰容只醉心。
郊坛听雅乐
佚名（唐代）

泰坛恭祀事，彩仗下寒坰.展礼陈嘉乐，斋心动众灵。

韵长飘更远，曲度静宜听。泛响何清越，随风散杳冥。

彻悬和气聚，旋退晓山青。本自钧天降，还疑列洞庭。
蜂
李商隐（唐代）

小苑华池烂熳通，后门前槛思无穷。宓妃腰细才胜露，

赵后身轻欲倚风。红壁寂寥崖蜜尽，碧帘迢递雾巢空。

青陵粉蝶休离恨，长定相逢二月中。
水调歌头（壬寅九月，谒季修，题其书室壁曰秋斋梦谒，复以进道韵续之）
吕渭老（宋代）

秋斋多梦谒，舌本欲生烟。独步一庭明月，雁字已横天。作个生涯不遂，松竹雨荒三径，却忆五湖船。小阮贫尤甚，犊鼻挂长竿。

白鸥汀，风共水，一生闲。横琴唳鹤，要携妻子老云间。灯火荧荧深夜，高卧南窗折几，杯到不留残。莫遣江湖手，遮日向长安。
孤山访郑渭滨不值
邓林（宋代）

寂寞石琴台，香云拨不开。
多知骑鹤去，自欲买舟来。
葑岸春回草，山亭雨谢梅。
怀人成怅惘，日暮惜空回。
社日小饮
陆游（宋代）

催花初过社公雨，对酒喜烹溪友鱼。
尽道乱山穷绝处，年华未觉异吾庐。
汉南遇友人
项斯（唐代）

此身西复东，何计此相逢。梦尽吴越水，恨深襄汉钟。

积云开去路，曙雪叠前峰。谁即知非旧，怜君忽见容。
梁园阻雪刘计部客舍见招并呈陆大理二首
许邦才（明代）

风雪梁园笑语频，尊前初共月华新。
可怜白首邹枚在，不见当年授简人。
立春七首
刘克庄（宋代）

病添败絮肌犹凛，老饮新醅力不支。
独有脾神无恙在，饼如筛大菜如丝。
奉和颇动游兴呈云耕叔祖
真山民（宋代）

节遇中和景渐暄，自摩倦眼望前村。
雕锼花柳春无迹，沐浴山川雨有恩。
忆昔踏青终日醉，如今垂白几人存。
未应便作衰翁看，藉草犹堪倒一樽。
数日
赵崇鉘（宋代）

数日东风欺病骨，侵凌晓色作轻寒。
客来坐久无谈柄，共看游丝上井栏。
小疾书兴
张镃（宋代）

卷怀无与适，著冠试徐行。
廊西小堂幽，丛篁杂荷声。
吹衣怯风猛，帘垂一床横。
坐余忽屡叹，安閒吾半生，
无端局官簿，随群觊浮荣。
出入与日俱，何尝惠黎氓。
今晨疾在告，反觉意气平。
炉烟结复开，远度松梢明。
晴久色愈耐，枝疎韵尤清。
香去松不随，香来松不迎。
倏然归太虚，无心直亏盈。
一著要我决，岂在他人评。
还寻鸥鹭伴，静乐乌可免。
眼前俗物空，秋老共身轻。
晚夏即事临南居
耿湋（唐代）

何须学从宦，其奈本无机。蕙草芳菲歇，青山早晚归。

广庭馀落照，高枕对闲扉。树色迎秋老，蝉声过雨稀。

艰难逢事异，去就与时违。遥忆衡门外，苍苍三径微。
奉祠东太乙宫七首 五言齐居有感一首
沈遘（宋代）

城中尘埃多，白日迷东西。城中市井喧，半夜犹鼓鼙。

我本江海市，偶来东都客。寸心虽自丹，两鬓颇欲白。

一为城南宿，晚若与世违。不闻车马音，但见烟霞飞。

自喜复自羞，胡然久羁旅。秋风弄涛时，聊可整归橹。
阮郎归
张抡（宋代）

金乌玉兔最无情。驱驰不暂停。春光才去又朱明。年华只暗惊。

须省悟，莫劳神。朱颜不再新。灭除妄想养天真。管无寒暑侵。
送常世卿归嘉兴
程珌（宋代）

悔作唐山来，山深交友绝。
相逢急相得，乍见乃乍别。
嗟此冰玉人，寒梅疏带雪。
胸次罗文奎，笔底耀离缬。
朝家渴英隽，结网仍高设。
行且收殊科，勉哉嗣先烈。
一编忠义传，奸萌叹先折。
千载懦夫魂，脆骨变奇节。
识此吴中奇，复幸拜前哲。
何异鲁国人，一朝获双玦。
晴云起芝田，东风催啼鴂。
慈庭有近书，明朝动归辙。
新抽草可茵，微露花堪折。
相思复相思，后夜天边月。
山姬行一首
黄省曾（明代）

山姬二八来我家，鬓有青云脸有霞。身上曾无片罗绮，空令颜色娇如花。

竹间蓬户未尝厌，宝镜蛾眉时自誇。向平若觅仙丘去，载尔青山黄鹿车。
次韵酬朱昌叔五首
王安石（宋代）

白下门东春水流，相看一噱散千忧。
穿梅入柳曾莫逆，度坠缘冈初不谋。
世事但如吹剑首，官身难即问刀头。
长临锻龟真自苦，有兴复来从我游。
夏夜
陈与义（宋代）

幽窗报夕霁，微月在屋橑。
手中白羽扇，共此夜寥寥。
六月天正白，三更树微摇。
缅怀山中景，兹夕感路遥。
长啸送行云，可望不可招。
夜阑林光发，白露濡青条。
阳春歌
吴豸之（唐代）

帘低晓露湿，帘捲莺声急。欲起把箜篌，如凝綵弦涩。

孤眠愁不转，点泪声相及。净扫阶上花，风来更吹入。
送李卿晔（晔，淮安忠公琇之子，时以罪贬岭
杜甫（唐代）

王子思归日，长安已乱兵。沾衣问行在，走马向承明。
暮景巴蜀僻，春风江汉清。晋山虽自弃，魏阙尚含情。
周樨舟郡参寄示龙眠策杖图属题
金衍宗（清代）

我昔策杖云龙山，大河西流奔流湾。山人与鹤去不返，孤亭耸立霄汉间。

迩来廿载困匏系，坐卧四壁林岚环。洞天福地夹左右，时有灵气通往还。

前年蜡屐浮玉顶，老篯矍铄偕跻攀。去秋诗来遽怛化，定复采药栖仙寰。

洞霄咫尺快独往，回风似引离孱颜。招游昨喜东道主，许吸灵秀砭疏顽。

篮舆先度九折岭，屈曲九琐开双镮。𥬞云上抚天柱背，讲堂筑谷荒榛菅。

洞门刺炬贾勇进，衫袖翠滴莓苔斑。瓣香流连一庵地，想乐吏隐愁时艰。

夜分月出万竹杪，倦听捣药禽𠴨𠴨。尘心难条兴尽返，老恋鸡肋甘嘲讪。

故人寄示旧游处，龙眠山色浮烟鬟。灊峰百丈指顾近，练潭秋水鸣琤潺。

羡君捧檄恣登览，腰脚何虑中年孱。青鞋布袜饭颗瘦，健笔欲破诗人悭。

伯时山庄图傥在，画手自昔超荆关。文游台倾石刻杳，谪仙谁访蓉城班。

红心驿前几行役，拂衣仍乐江湖间。留题同感泥雪迹，壮观差胜参军蛮。
庭树联句枝字为韵
黄庶（宋代）

婆娑庭中树，老大千年枝。
百弓蔽赫日，四座生凉颸。
影怪疑龙蔽，声和认埙篪。
未被斧斤赏，敢辞尘埃欺。
轮囷壮士叹，冷淡童子嗤。
盘根得地固，挺材本天资。
枌榆谩百尺，杞柳徒一围。
节坚费刻画，莫讶绳墨迟。
枝狂跃蛟虬，瘿怪蹲熊罴。
有时相摩击，往往霹雳飞。
筛月碎玉散，障日翠幄垂。
腹空懒龙卧，实少饥禽悲。
败叶童仆憎，清阴儿女嬉。
堂萱小人态，阶药老婢姿。
春禽似竽笙，夏蜩若羹糜。
提孩不出户，知时如耆龟。
得成孤高状，敢忘毫末时。
身遭藤萝蔽，心与松柏期。
晨烟拂杪起，落日侵梢齐。
老蠹病其中，啄木为良医。
公输不在世，志士空嗟咨。
止知楩柟高，苦厌樗栎卑。
大屋必欲构，老匠宁终遗。
栋梁如采收，散材安足知。
书院无历日，以诗代书，问路侍御六月大小
李益（唐代）

野性迷尧历，松窗有道经。故人为柱史，为我数阶蓂.
柏林寺南望
郎士元（唐代）

溪上遥闻精舍钟，泊舟微径度深松。
青山霁后云犹在，画出东南四五峰。(东南 一作：西南)
绛都春（秋晚，海棠与黄菊盛开）
翁元龙（宋代）

花娇半面。记蜜烛夜阑，同醉深院。夜袖粉香，犹未经年如年远。玉颜不趁秋容换。但换却、春游同伴。梦回前度，邮亭倦客，又拈笺管。

慵按。梁州旧曲，怕离柱断弦，惊破金雁。霜被睡浓，不比花前良宵短。秋娘羞占东离畔。待说与、深宫幽怨。恨他情淡陶郎，旧缘较浅。
秋怀二首
苏轼（宋代）

苦热念西风，常恐来无时。
及兹遂凄凛，又作徂年悲。
蟋蟀鸣我床，黄叶投我帷。
窗前有栖鵩，夜啸如狐狸。
露冷梧叶脱，孤眠无安枝。
熠燿亦求偶，高屋飞相追。
定知无几见，迫此清霜期。
物化逝不留，我兴为嗟咨。
便当勤秉烛，为乐戒暮迟。
海风东南来，吹尽三日雨。
空阶有余滴，似与幽人语。
念我平生欢，寂寞守环堵。
壶浆慰作劳，裹饭救寒苦。
今年秋应熟，过従饱鸡黍。
嗟我独何求，万里涉江浦。
居贫岂无食，自不安畎亩。
念此坐达晨，残灯翳复吐。
次韵昌甫
韩淲（宋代）

竹窗寒夜雪宜听，涧道柴荆晓更扃。那得拥炉倾白堕，且为数息问黄宁。

舆篮兴可知人胜，落纸诗尤见德馨。腊日寻常岂能尔，梅兄于我眼终青。
还过白水河
国梁（清代）

君不见匡庐瀑布天下奇，银河倒泻长虹垂。又不见广陵曲江涛八月，横卷冰山海门决。

朅来九十九陇间，高峡飞流坐飘忽。轰雷击电众壑鸣，噫气怒号长林惊。

忽如神鬼叫啸杂沓凌云行，又如蹴踏空谷万马合一声。

即视长空曳素练，百幅千幅鹅溪绢。天矢雨集下玉箭，五月晴霄忽飞霰。

喷沫跳珠湿两岸，白雾迷漫风不散。此间傥可便乘槎，拟晤张骞话星汉。
五派 曹洞
释普鉴（宋代）

紫庭黄阁带春温，寝殿何人侍至尊。长爱百司分职处，玉鞭敲镫出金门。
中甫过斋中烹茗清谈试笔写图因题其上三首
居节（明代）

满城车马看春忙，君独携琴顾草堂。
我亦兴来扶病坐，鼠须闲吮墨花香。
饱食箴示同志二三子
段克己（宋代）

饱食终日，无所用心。方寸之微，万虑来侵。外物为诱，内即慆淫。

醉生梦死，桎梏亦深。夜气不足，弗违兽禽。博弈犹贤，虚废光阴。

凡百君子，尚服攸箴。
赠僧
李龏（金朝）

坐夏灵岩又欲回，庵扉闻枕蠡塘开。经房不锁书棂坏，几点浮萤照绿苔。
小重山
晁端礼（宋代）

朱户深深小洞房。曲屏龟甲样，画潇湘。纱轻蓝嫩镂牙床。人如玉，一见已心凉。

午枕梦悠扬。流莺声唤觉，日犹长。几回烟断玉炉香。庭花影，不肯上东廊。
失调名
佚名（宋代）

东君去後花无主。
时叙火後，意不释然，作诗解之
范成大（宋代）

潘郎晓衾梦蘧蘧，舞马竟与融风俱。
前驱炎官後热属，席卷不贷渊明庐。
君家十年四立壁，震风凌雨啼妻孥。
平生白眼盖九州，闭户不纳结驷车。
清贫往往被鬼笑，付与一炬相揶揄。
井垔木刊乌鼠赭，汝则暂戏吾何辜？
天阙悠悠虎豹怒，叱阍上诉非良图。
作诗聊复相料理，甑堕已破空踟蹰。
浮生适来且适去，况此茅屋三间余。
扫除劫灰得空阔，新月恰上东墙隅。
幕天席地正可乐，为君鼓旗助歌呼。
都门送吴允兆还吴兴
徐熥（明代）

燕山三月杨柳新，别酒一杯送故人。故人仗剑意慷慨，仰天大笑辞平津。

我唱骊驹君驻马，送君半是穷交者。暮角凄凉起驿楼，春云惨淡生原野。

酒阑歌罢马频嘶，千里征途望霅溪。独有王孙归未得，天涯空叹草萋萋。
送陈公甫还广
彭韶（明代）

白云缥渺出林端，盘礴回风欲雨难。敛却神功归洞去，故山依旧碧㠝岏。
泊舟浮石寺前有善士百余辈拜迎因联句于水
白玉蟾（宋代）

三百六旬周复始，二十四岸高且寒。
法乳试流锋上蜜，诗肠畧露管中班。
山山日脚黄金软，片片梅心白雪乾。
遥指烟霄呼缟鹤，一声清啸水云闲。
北圣庙卜地告成呈筹备处诸君子
郑家珍（清代）

星辰垂象应山川，龙见居然筮在田。间气攸钟犹有地，斯文未在总由天。

弦歌拭目扬邹鲁，图卜关心问涧瀍。剋日宫墙成万仞，大猷秩秩仗仔肩。
题池州览亭
刘过（宋代）

尘土中无绝妙词，不能重赋翠微诗。
淋漓醉墨杨廷秀，慷慨悲吟杜牧之。
岩壑尚多吾足倦，江山信美客归迟。
夕阳鸦点城门闭，堤上鞭垂万柳丝。
祝英台近·海棠开
韩淲（宋代）

海棠开，春已半，桃李又如许。一朵梨花，院落阑干雨。不禁中酒情怀，爱闲懊恼，都忘却、旧题诗处。燕莺语。溪岸点点飞绵，杨柳无重数。带得愁来，莫恁空休去。断肠芳草天涯，行云荏苒，和好梦、有谁分付。
次韵和石末公旱天多雨意五首 其二
刘基（明代）

旱天多雨意，霞起众山光。日月躔阳道，雷霆伏大荒。

跃渊无黑蜧，在牧有夷羊。万室俱如燬，何人尚闵尪。
句
田开（宋代）

吏民相共乐，浑不记相关。
县斋十咏·永益池
宁参（宋代）

唐贤遗胜地，天泽引初深。
未起朝宗势，先资济众心。
净惟涵宝刹，微或鄙蹄涔。
爽气何偏早，群蛙一夜沉。
水调歌头（送张左司）
石孝友（宋代）

君恩九鼎重，臣命一毫轻。出身事主，刚甚须作不平鸣。老却西山薇蕨，闲损南窗松菊，羞死汉公卿。豺狼敢横道，草木要知名。

秋已素，人又去，若为情。长沙何在，风送呜咽暮潮声。举棹却寻归路，挥尘莫谈时事，得酒且频倾。一片古时月，千里伴君行。
厓山吊古 其二
何孟伦（明代）

乱云斜日隐荒宫，王气消沈向此中。穷野腥膻俱犬彘，海门风雨泣鱼龙。

誓心报国英雄尽，起义勤王事业空。多少冤魂招不得，至今长恨水流东。
清明谒陵遂游西山 其六
霍与瑕（明代）

闻道西山佳胜地，念年劳企欠登临。好春好日陪仙侣，疏雨疏风度远岑。

绿酒湖亭供永话，幽花石洞覆繁阴。那知背郭尘嚣外，别有高山流水音。
鬓发
徐夤（唐代）

鬓添华发数茎新，罗雀门前绝故人。减食为缘疏五味，

不眠非是守庚申。深园竹绿齐抽笋，古木蛇青自脱鳞。

天地有炉长铸物，浊泥遗块待陶钧。
野兴
陆游（宋代）

江湖萧散葛天民，敕放还山一幅巾。
老去饥羸惟恃粥，病来举动每须人。
道穷举世知心少，学进吾儿著语亲。
更有一端差自慰，短檠不作白头新。
彭叔容挽诗
洪适（宋代）

襟宇无畦町，乡评有誉言。宦途材智出，名阀典刑存。

未试牛刀手，俄招马鬣魂。有怀尊酒日，挥泪北山昏。
和伯氏
胡宏（宋代）

为园非是学樊须，锄罢归来又读书。
董子不窥缘底事，陶公成趣爱吾庐。
华枝瘦日应抬举，草色回春莫划除。
长遣个中消息在，此生何处不安居。
送酒与周法曹用前韵
黄庭坚（宋代）

遥知谢法曹，诗句多夏景。
闻道学书勤，墨池方一顷。
大字苦未学，小字逼智永。
我有何郎樽，清江酝玉饼。
还书及斗数，与君酌楠瘿。
送王习灵新授宗师朝京
萨都剌（元代）

玉佩珊瑚下界闻，天风吹动碧榴裙。刘郎跨鹤游三岛，王子吹箫到五云。

花洞夜深传玉印，石坛月黑礼茅君。若逢天上吴夫子，应有丹砂肯我分。
次德符韵六诗 书怀二首 其一
邹浩（宋代）

秋容未觉成萧飒，脩竹疏桐阴四匝。先生归驾挟西风，堕我南堂似凋叶。

对床邀月入高谈，梦想从来谢三接。是非火作正炎空，忍与纷纷竞牙颊。

莫欺鸥鸟不知人，须信天机在眉睫。妙哉托处无何乡，一念能回百千劫。

君诚有意涉其流，请为安行具舟楫。
九日
殷尧藩（唐代）

万里飘零十二秋，不堪今倚夕阳楼。壮怀空掷班超笔，

久客谁阳季子裘。瘴雨蛮烟朝暮景，平芜野草古今愁。

酣歌欲尽登高兴，强把黄花插满头。
庭鹤
释智圆（宋代）

支遁放君真有意，卫公怜汝太无端。
司晨守禦那堪用，殷顶霜毛祇好看。
长平公主歌
王樵（明代）

不相梦为奴与侯，时来不求富贵，富贵端相求。不相梦为奴与夫，身大将军，姊为皇后青，非昔青夫岂用奴。

君不见艾窦太主庖人，偃生霍将军、冯子都。
满江红 其三 用前韵送刘仓
李曾伯（宋代）

荡节将行，原隰尽、花毡铺白。人羡道、青丝辔整，红蕖幕出。

宇宙中间无点翳，水天上下俱同色。向个中、著此玉为人，真英特。

元自得，融和力。浑不管，凝寒极。看福星临照，政敷民格。

且访桃源仙世界，伫传梅驿春消息。定明年、拜表贺端闱，螭坳立。
定风波令（般涉调）
张先（宋代）

碧玉篦扶坠髻云。莺黄衫子退红裙。妆样巧将花草竞。相并。要教人意胜于春。

酒眼茸茸香拂面。□见。丹青宁似镜中真。自是有情偏小小。向道。江东谁信更无人。
初来穿林误蹑狭径旁几堕崖去及还见之作此自
王履（宋代）

覆舟无伯夷，祸及向谁咎。
重经蹉跌处，翕忽神不守。
除却夏侯公，谁复闭目走。
垂堂岂无识，其奈摇中久。
安能如芸夫，蚩蚩老南亩。
为眼不计脚，聊随简齐后。
探幽非离群，契妙似独有。
渊乎真奇逢，可谓不吾负。
神交自兹往，盟作忘年友。
何必强求仙，直要骑毛狗。
所困良匪薄，所惊亦复厚。
持以问东坡，河豚此同否？
转幽亭
吴机（宋代）

从容行乐兴无涯，地转清幽亦可佳。
须信居尘尘不染，竹风飘拂爽人怀。
雪中答李杲堂
董道权（清代）

鄢陵孝廉重然诺，约我今秋醉桑落。先人有友官并州，我欲从之客雁丘。

高堂有母缺甘旨，负米何辞数千里。杲堂李子忧我闭门饥欲死，告以远行为色喜。

酌我黄金罍，赠我青铜钱。低徊不忍别，此别须经年。

袖君之钱醉我酒，城东城北频回首。归来儿女候柴门，笑指瓶中不盈斗。

牵衣问我欲何之，今年丰熟仍苦饥。爷未出门共父语，爷既出门啼向谁？

示儿袖中钱，故人佐行李。移与易米薪，且以救妻子。

量米数薪堪作数日食，买舟无资行不得。他日仍登李子堂，李子为我作歌声苍凉。

曳履依然守蓬筚，得酒且与倾壶觞。昨夜雪花如掌大，草阁严寒只僵卧。

午馀日色照西窗，起把君诗读几过。窗前冰雪消有时，故人颜色长相思。
金山
于慎行（明代）

江面孤峰秀绝群，芙蓉千尺锁氤氲。诸天台殿空中涌，四壁烟氤镜里分。

鼍窟长悬朝暮雨，龙宫时散往来云。登临况值秋风起，万里涛声不可闻。
陌上花
奕绘（清代）

写将玉蕊齐飞，疑是侍儿偷扑。顾影娉婷，一对一双追遂。

斜翻侧掠仍多事，更向花房同宿。算人间只有，太常仙子，受全清福。

阅群芳、自碧桃红杏，挨到岭梅篱菊。霞帔霓裳，五色麻姑裙幅。

蒙茸低衬苍苔浅，风起香粮吹足。惜娇姿合伴，桂楝兰桡，荷衣蕙服。
代人上段拂参政
王之道（宋代）

玉牒书成已六年，东游曾记此周旋。
千龄令庆亨嘉会，二府新分造化权。
咫尺云天依日月，斯须霖雨浃山川。
应怜汩没尘埃者，白发青衫走道边。
上司空生辰诗
韩驹（宋代）

君不见玉皇殿上麒麟儿，掣开金锁驰如飞。紫府洞中寻不见，人间轻跳何之奇。

又不见越王台上真山岛，簇簇灵光如焰火。骊龙腾踏上天池，透出月明珠一颗。

似此嘉祥世希有，今朝放入贤侯手。长庚应向梦中来，还信嵩童重台否。

欲知仁政多阴骘，瑞气融融霭春日。广寒宫里旧灵根，昨夜新枝抽第一。
喜雨示儿侄 其四
丘葵（宋代）

维天降灵雨，而或惰不耛。他时无敛穧，谁怜汝啼饥。
五言四十字奉寄四明礼师道人
释尚能（宋代）

昔年惭不识，今日羡仍频。
造疏传他域，谈空聚远人。
龛灯孤敌暗，庭柏瘦无春。
渐老思山甚，相逢会有因。
詹鲁山解元以寿母求诗
叶适（宋代）

九十人稀有，追欢尽橐金。
犹嫌儿舞拙，不怕酒行深。
寄鮓未垂训，设鸡先赏音。
维舟橘花晚，雾雨噀前林。
颜丞开炉
释居简（宋代）

鳞差云母著书窗，软火深炉晓自妆。篆恰才消馀桂馥，手终不自为枨香。

小中天地何妨大，闲里工夫不欠忙。莫向市朝寻大隐，二松环水自汤汤。
读陶渊明归去来
邵雍（宋代）

归去来兮任我真，事虽成往意能新。
何尝不过如斯世，其那难逢似此人。
近暮特嗟时翳翳，向荣还喜木欣欣。
可怜六百馀年外，复有闲人继后尘。
丽云阁
释居简（宋代）

零云闲占地，飞阁小侵天。目与孤鸿去，帆驱短艇还。

绿芜秋野外，乌戍夕阳边。只尺阑干曲，丹青色色全。
秋日杂兴六首 其一
范成大（宋代）

我友蓬蒿士，却扫谢四邻。内无三尺童，外无双蒲轮。

岂非骐骥姿，执辔难其人。无衣可御冬，忍寒待阳春。

仰云发永叹，夜作寒螀呻。奓户劝之起，怀宝善自珍。

秋月耿清夜，秋风捲曾云。佳哉为谁欤，定为我与君。

莫嫌酒味薄，聊复相欢欣。
酬乐天晚夏闲居欲相访先以诗见贻
刘禹锡（唐代）

池榭堪临泛，翛然散郁陶。步因驱鹤缓，吟为听蝉高。

林密添新竹，枝低缒晚桃。酒醅晴易熟，药圃夏频薅。

老是班行旧，闲为乡里豪。经过更何处，风景属吾曹。
明日复以大鱼为馈重二十斤且求诗故复戏之
苏轼（宋代）

汉廷九尺人，谁似老方朔。
那将一寸金，令足三冬学。
饷鱼欲自洗，鳞尾光卓荦。
我是骑鲸手，聊堪充鹿角。
齐优开笼飞去所献楚王鹄
崔枢（唐代）

受命笼齐鹄，交欢献楚王。惠心先巧辩，戢羽见回翔。

意适清风远，忧除白日长。度云摇旧影，过树阅新芳。

直取名翻重，宁唯好不伤。谁言滑稽理，千载戒禽荒。
小松
杜荀鹤（唐代）

自小刺头深草里，而今渐觉出蓬蒿。
时人不识凌云木，直待凌云始道高。
琴意诗 其三 溪山秋月
张梁（清代）

溪山四时好，秋夜气更清。月色终岁佳，秋天光愈明。

此意孰能写，惟有丝桐声。一弹山在眼，再弹溪在目。

溪静水粼粼，山遥峰矗矗。慢声生旷怀，幽韵蕴高躅。

或如临大壑，松风卷波涛。或如坐深岩，石泉鸣琼瑶。

或如邻古寺，云外吼蒲牢。阴崖转长林，仄径凌绝巘。

天风缥缈回，泛声三数点。夜深露叶光，水天交飐闪。

如观荆浩图，如读谢庄赋。年衰倦登临，体弱愁风露。

间窗时一挥，悠然惬心素。
胶山晚归
安嵥（清代）

餐霞岩外晚霞明，月出松间山鸟鸣。回望翠微横绝处，云归空谷暗无声。
金缕曲 阑干
杨芳灿（清代）

梵字玲珑极。绕回廊、行来约略，旧曾相识。不似寻常閒院落，十二琼楼寒色。

正一把、柳丝无力。约束春情教宛转，拗明蟾、肯放花阴直。

蓬山路，万重隔。

当风不碍疏香入。荡湘波、帘纹窣地，翠烟如织。回首游仙成昨梦，记否曾调钿笛。

更几度、弓弓点屐。多少啼痕纤指印，待重来、觅遍全无迹。

苔花老，满阶碧。
送表兄东南游
周贺（唐代）

山水叠层层，吾兄涉又登。挂帆春背雁，寻磬夜逢僧。

雪溜悬衡岳，江云盖秣陵。评文永不忘，此说是中兴。
长安逢故人
郎士元（唐代）

数年音信断，不意在长安。马上相逢久，人中欲认难。

一官今懒道，双鬓竟羞看。莫问生涯事，只应持钓竿。
贫交行
刘攽（宋代）

贫交多相怜，富交多相捐。贫富尚不保，死生安可道。

人能无以声利为，贫交富交皆不欺。君不见萧朱隙末张陈死，惟有管鲍真相知。
次和过浮溪馆见绿阴之作 其一
汪森（清代）

春红别树动成旬，池面圆荷贴水新。自分药栏兼竹穊，一生长作浣花人。
舟次卷雪楼四首
陶梦桂（宋代）

踏遍三边过剑关，故山风月几年闲。
如今著我中间住，风月无缘独占山。
雪中歌
释函可（明代）

天倾地沸云嘈嘈，林木摧压风怒号。雪势欲竞浮图高，恍如钱塘八月潮。

又如百群仙鹤剪羽毛，伫立骨战身飘飖。竟欲乘之上游遨，足跨银海步玉霄，玉蟾真人手亲招。

直向梅花村底去，千树纷纷落如雨。
钟离春·钟离春
杨维桢（元代）

钟离春，白头深目凹鼻唇，皮肤若烟面如尘。
手有五色之彩线，为君补衮成天文。
渐台之君荒且忮，明朝夷台作平地。
太子择日正储位，钟离在宫齐国治。
胜胜慢（柳词）
赵长卿（宋代）

金垂烟重，雪扬风轻，东风惯得多娇。秀色依依，偏应绿水朱楼。腰肢先来太瘦，更眉尖、惹得闲愁。牵情处，是张郎年少，一种风流。

别后长堤目断，空记得当时，马上墙头。细雨轻烟，何处夕系扁舟。叮咛再须折赠，劝狂风、休挽长条。春未老，到成阴、终待共游。
赵山甫居玉壶尽得湖山之胜醉后和其韵二章
杜范（宋代）

相见虽无几，相观却有余。
清襟无这样，尘世有谁如。
文理须教密，浓醺且放疎。
论文何日再，欲别更踌躇。
山斋閒咏
苏籀（宋代）

仲氏新裁汝南诺，元昆聊舣人区舸。
一竿暇豫临流赋，五咏荒区处士歌。
道号散人宜拜表，朝班都士好呜珂。
染髭膏面诚牵勉，老矣迂疏可若何。
钱塘观潮
施闰章（清代）

海色雨中开，涛飞江上台。
声驱千骑疾，气卷万山来。
绝岸愁倾覆，轻舟故溯洄。
鸱夷有遗恨，终古使人哀。
奉送刘君昆仲
黄庭坚（宋代）

游子归心日夜流，南陔香草可晨羞。
平原晓雨半槐夏，汾上午风初麦秋。
鸿雁要须翔集早，脊令无憾急难求。
欲因行李传家信，姑射山前是晋州。
嘲伛偻人
佚名（唐代）

拄杖欲似乃，播笏还似及。
逆风荡雨行，面干顶额湿。
著衣床上坐，肚缓脊皮急。
城门尔许高，故自匍匐入。
东湖泛舟
史弥宁（宋代）

扁舟去稳似乘槎，瞥眼轻鸥掠浪花。
绝爱陶公山尽处，淡烟斜日几渔家。
和僧圆益
毕仲游（宋代）

山峰望处人难到，草径行来马自知。多谢山僧扫尘壁，我今有意不能题。
和赵超然 其一
释慧空（宋代）

钝根阿师初乐小，同一法中人怪笑。白云堆里强安身，掣电机前争失照。

业风吹下到天亭，无著力处尽力争。一朝力尽却自笑，放下蛇头摆手行。

超然居士今庞老，此日相逢犹草草。不知船子下扬州，更指梅花开恰好。

开恰好，惭愧东君解倾倒。一枝倒把赠公行，拟行把住道道道。
次韵黄子才冬至日醉卧王丞家梦还家如平时
周紫芝（宋代）

黄郎本天才，骥足尚少屈。平生嗜烟霞，投老成痼疾。

乞食方叩门，携幼未入室。何为作斯游，瘦马醉自兀。

朝饥乃见驱，妙思何由逸。诵君思归吟，感我羁旅日。

道涂颇风埃，岁月苦飘忽。尚须营一饱，不愁屈两膝。

可怜蓬阁姿，未珥螭头笔。丞哉苦风流，威令宽且栗。

悬知千里驹，肯为牢之出。胡为倚寒窗，清梦恍若失。

但愁一线红，又过白驹隙。妇眉谁与画，旅发归亦栉。

咿嘤儿女欢，馀事听造物。
采芝
赵文（宋代）

晨登屋后山，采采山上芝。
可怜松上雨，滴滴沾我衣。
盈筐颇磊落，满意持之归。
童子见我来，拍手共笑之。
薄者实杀人，荡荡光陆离。
厚者不能光，食之有馀滋。
我感童子言，叹息成涟洏。
古来用人者，或以簿见奇。
一时误采取，后悔那可追。
乃知古人智，不似童子痴。
春来风雨浃旬雪后始霁
张娄（清代）

春阴漠漠拂溪庄，薄雪催晴敞夕阳。生意乍回芳草路，风光渐入早莺吭。

烟霞癖在终成懒，药石缘深亦助忙。结习近来消欲尽，犹开一戒为持觞。
杂诗 其一
史肃（金朝）

春江日暖舞清涟，客舍萧萧一缕烟。幽鸟隔林招我醉，小桃当户为谁妍。

禅心已作沾泥絮，诗思浑如上水船。却是官閒得无事，一帘红雨枕书眠。
导引 圣祖天尊
佚名（宋代）

仙宗灵祖，御气降中宸。孚宥庆维新。国工熔范成金像，仪炳动维神。

玉虚圣境绝纤尘。欢忭洽群伦。导迎云驾归琳馆，恭肃奉高真。
證道歌 其二六五
释印肃（宋代）

大象不游于兔径，针锋头上礼观音。百尺竿头犹进步，十方沙界现全身。
感叹
邹浩（宋代）

一犬捕执将祭神，群犬随之号极声。恶伤其类乃如此，虽至苟贱亦有情。

人于天地最为贵，诗书礼乐开聪明。推恩尚欲极万物，而况等列皆簪缨。

奈何心忍所不忍，相残相贼争功名。因知微畜反可尚，使我感叹无由平。
太湖石
白居易（唐代）

烟翠三秋色，波涛万古痕。削成青玉片，截断碧云根。

风气通岩穴，苔文护洞门。三峰具体小，应是华山孙。
颂古一百二十一首
释宗杲（宋代）

全死中全活，全活中全死。
一个讶郎当，一个福建子。
明郑贵妃金书观音普门品经 其一
赵昱（明代）

坏色鸾纹几劫尘，当年宫事谩题论。承恩特请饥民绘，天子呼来善女人。
贺新凉 中秋待月
周贻繁（清代）

风起云开未。好秋宵、琼楼夜锁，素娥犹睡。安得高歌声遏处，涌出冰轮似水。

邀素魄、金尊同醉。莫负团圆诗酒兴，倚雕阑、玉露沾衣袂。

清漏转，暗蛩细。

芳筵索寞嗟无寐。望疏林、朦胧隐见，喜如人意。羽佩珊珊何处是，为逐天风下坠。

云路渺、幽怀谁寄。乞与灵丹劳玉兔，许相携、共作飞升计。

空幻想，困尘累。
合溪夜归呈诸大夫
钱时（宋代）

前日合溪能多诗，此日合溪何以为。
是中真趣渠未知，无声之诗诗更奇。
溪山渊渊鱼自跃，溪树阴阴禽自乐。
野航日暮载牛归，陇麦已秋蚕上箔。
此时觞酒溪亭空，吾与鱼鸟皆春风。
安得四海车书同，春风浩浩游其中。
依韵武平忆玉晨观
梅尧臣（宋代）

世路多氛垢，人间浪逐名。
是非还自喻，宠辱固堪惊。
薄宦真何恋，丹砂傥可成。
终寻谷口隐，郑子岂其卿。
书事十绝 其四
曾惇（宋代）

淮上州州尽灭烽，今年方喜得和戎。问谁整顿乾坤了，学语儿童道相公。
幽园即事四首 其三
王洋（宋代）

残梅依草遣愁尽，细草缘阶满意生。莫道中年春思少，每逢佳处眼偏明。
早梅
耶律铸（宋代）

一径萦迂入草莱，柴门虽设不曾开。东风自泄春消息，吹到梅花树下来。
卧疾初起示逢年兼简绰中德粲五首 其五
朱松（宋代）

一溪风月浩无边，病起吟觞总未便。欲作二豪知未办，恐君爱我沐猴禅。
白云
管师复（宋代）

入寺层层百级梯，野堂更与白云齐。
平观碧落星辰近，俯见红尘世界低。
除夕前两日示秉
韩淲（宋代）

雪风吹溪云，昼刻催岁律。欢传颂椒花，饯岁欲何出。

举头荒山庐，冰涧溜凄瑟。两鬓已颠童，种种不满栉。

题舆得斯文，爱士欲黼黻。团呼一樽酒，清言了人物。

四座各尽情，烛跋屡剪拂。如愚于席间，踸踔倍勃窣。

授简而供令，古兴亦岂不。
佳雪应时呈司封使君三首 其一
朱长文（宋代）

苏台风雨久如期，太守精诚不待祈。万廪更为来岁计，六花故就腊晨飞。

静装松桂仙枝老，深壅芝兰土脉肥。衡泌栖迟墙仞远，为公何日赋缁衣。
自问二首
邵雍（宋代）

因甚年来可作诗，奈何人老又春归。
流莺不忍花离披，啼到黄昏犹自啼。
题时觉寺在在堂十二首
舒坦（宋代）

沙溪过雨半清浑，径石高低带雪痕。
又见山农话春事，腰鎌两两唤儿孙。
开元天宝杂咏 美人呵笔
萧立之（宋代）

冻笔能回雪殿春，君恩珍重遣宫嫔。金花笺上清平乐，倚得词工却误人。
宗室公寿挽词二首
黄庭坚（宋代）

昧旦鸣珂路，春朝禁殿班。
方看分宝玉，何意作丘山。
燕入风荣舞，花开日笑颜。
空余杜陵泪，一为汉中潸。
见鹊补巢戏作
陆游（宋代）

卧看衔枝鹊补巢，方知此老嬾堪嘲。
山村四十余年住，未省曾添一把茅。
次临封八景韵 其七 景星夜月
蒙尧佐（明代）

星名古寺遗踪远，月挂空山分外明。竹影却疑蟠影动，松声时带磬声清。

光分郊野昏如画，照彻浅崖险亦平。谁使传灯来此处，清辉今已彻专城。
和学士秋怀一十五首
李弥逊（宋代）

生涯自有餐霞法，归计新传种树书。
人境不应容拓落，五松山脚是吾庐。
长山陈仲子墓
岳赓廷（清代）

是否于陵旧，寥寥抔土存。碑残犹有字，城僻只如村。

冷落带秋色，摧隤侵雨痕。至今齐国士，若辈可同论。
次韵正辅表兄江行见桃花
苏轼（宋代）

曲士赋《怀沙》，草木伤莽莽。德人无荆棘，坐失岭峤阻。

我兄德琏姿，流落瘴江浦。净眼见桃花，纷纷堕红雨。

萧然振衣裓，笑问散花女。我观解语花，粉色如黄土。

一言破千偈，况尔初不语。可怜一转话，他日如何举。

故复此微吟，聊和鸥鸦橹。江边闲草木，闲客当为主。

尔来子美瘦，正坐作诗苦。袖手焚笔砚，清篇真漫与。

愿兄理北辕，六辔去如组。上林桃花开，水暖鸿北翥。
新桥
苏辙（宋代）

六月长桥断不收，朱栏初喜映春流。
虹腰宛转三百尺，鲸背参差十五舟。
入市樵苏看络绎，归家盐酪免迟留。
病夫最与民同喜，卯酉匆匆无复忧。
李粹伯侍御挽诗 其二
蔡戡（宋代）

犹记当年玉笋班，凛然风采动朝端。壮怀漫拟麒麟阁，直气曾缨獬豸冠。

太白风姿图像见，卫公英爽梦魂寒。四州巷哭多遗爱，留取甘棠勿剪残。
西域河中十咏 其二
耶律楚材（元代）

寂寞河中府，临流结草庐。开樽倾美酒，掷网得新鱼。

有客同联句，无人独看书。天涯获此乐，终老又何如。
四月望再游西湖十首
陈造（宋代）

堆青泛碧放船篷，万里风前鹤发翁。
绝境满前官不禁，此身未省叹途穷。
癸丑元日文定时留丰城青湘唁家
胡寅（宋代）

去年已向爆声残，晓气絪緼雨不寒。
玉佩想闻趋桂殿，彩衣遥不献椒盘。
千龄这运方更始，一统王春正履端。
不与时光共流转，此心那更觅人安。
宫词十首 其二
江源（明代）

早被婵娟误，深宫二十年。自题秋扇后，明月不长悬。
月钩
朱之蕃（明代）

碧空如洗界清光，为控疏帘照晚妆。花柳有情浑弄影，鱼龙何晚欲深藏。

玉绳露湿斜临槛，银汉星稀曲转廊。怪底栖乌惊不定，一湾早已落横塘。
集汤评事衡湖上望微雨
皎然（唐代）

苍凉远景中，雨色缘山有。云送满洞庭，风吹绕杨柳。

萧萧解轻袂，尽日随林叟。
次韵王弱翁题承天寺萃景亭二首 其二
刘挚（宋代）

四临千里一危轩，洒脱尘中两耳喧。隐几风波随客棹，对江金碧露僧门。

数峰烟老灵妃国，三月花残杜宇村。不得相从嗟筦库，新诗犹喜慰冥昏。
西斋秋日杂书五首
方回（元代）

居城近城门，前市后山郊。
质明沸柩鼓，彻夜喧僧饶。
暑病人死多，当此秋夏交。
盐米哄贾贩，杖絰酸哀号。
倏忽异存殁，所争常毫毛。
三里塘掐梅
叶樾（宋代）

扶疏不耐繁华，意足自然清绝。
壁间幻出横斜，祗欠纱窗明月。
戏寄崔评事表侄、苏五表弟、韦大少府诸侄
杜甫（唐代）

隐豹深愁雨，潜龙故起云。泥多仍径曲，心醉阻贤群。

忍待江山丽，还披鲍谢文。高楼忆疏豁，秋兴坐氛氲。
颂一百则 其四十三
释重显（宋代）

雪材打，雪材打，庞老机关没可把。天上人间不自知，眼里耳里绝萧洒。

萧洒绝，碧眼胡僧难辨别。
浣溪沙
刘仲尹（金朝）

万叠春山一寸心。章台西去柳阴阴。蓝桥特为好花寻。别后鱼封烟涨阔，梦回鸾翼海云深。情知顿著有如今。
辰十月八日同希周扫松灵石晚步松下怆然有怀
谢直（宋代）

先公为直言，蔡林古无书。
家贫卖窗箔，编箨聚所馀。
取之写文字，琐细行虫蛆。
遂令后奕世，衣冠出门闾。
今为搪政孙，学与不学欤。
东山图赞 支道林
叶梦得（宋代）

一世所驱，颠倒轩裳。是身何依，独委支郎。从容三人，亦蹑其后。

人谁无言，联一举手。
偶得四月菊以奉提刑运使 其二
张孝祥（宋代）

金缕裁衣玉缀裳，扫除瘴暑作秋香。一杯拟做重阳赏，更借西风一夜凉。
秦淮别怨诗赠期莲生
郑如英（明代）

秦淮二月新柳黄，折柳贻人人断肠。
可怜袅袅秦淮柳，今朝又断离人手。
离人手把柔条看，柔肠低拂紫骝鞍。
紫骝欲嘶人落泪，谁当此际犹能醉。
绸缪执手问前期，莲子花开是到时。
但恐见莲君不见，令人空忆桃花面。
青青草色长干道，偏使离人颜易槁。
秦淮断流即丰溪，我心随水不复西。
请看不断秦淮水，有心宁不相思死。
雪夜
赵葵（宋代）

酒力欺寒浅，心清睡轻迟。
梅花擎雪影，和月度疏篱。
送张颖达屯田
吕陶（宋代）

西风猎猎马骎骎，极目归途寄静吟。美玉自藏圭璧用，寒松偏有雪霜心。

皆知旧德淹郎署，合宠耆儒镇士林。势利竞驰孤介少，为怀清谊动离襟。